Í íslensku eru ýmsar sagnir sem taka með sér tvö andlög . Röð andlaganna er oftast sú að óbeina andlagið kemur á undan því beina , sbr. ( 1a ) . Umröðun andlaga er þó möguleg , þ.e. að beina andlagið komi á undan því óbeina , eins og í ( 1b ) . Umröðun er þó enn eðlilegri í þolmynd en germynd , sbr. dæmin í ( 2a - b ) : ( 1a ) Ég gaf Hjálmari bókina ( 1b ) ? Ég gaf bókina Hjálmari ( umröðun ) ( 2a ) Hjálmari var gefin bókin ( 2b ) Bókin var gefin Hjálmari ( umröðun ) Zaenen , Maling & Thráinsson ( 1985 ) segja að umröðun komi aðeins fyrir með gefa-sögnum , sögnum þar sem óbeina andlagið er í þágufalli og beina andlagið er í þolfalli en þetta er langstærsti flokkur tveggja andlaga sagna í íslensku ( sjá Jóhannes Gísla Jónsson 2000 ) . Auk þess eru miklar hömlur á umröðun í germynd ef beina andlagið er óákveðið ( sjá Kjartan Ottósson 1991 ) . Í þessum fyrirlestri verður fjallað um nýlega könnun á umröðun andlaga í íslensku eins og hún birtist í Risamálheildinni ( sjá einnig Bolla Magnússon 2019 ) . Í þessari könnun var leitað að umröðunardæmum um tæplega 90 gefa-sagnir í allri Risamálheildinni . Niðurstöðurnar sýna að a.m.k. þrír þættir hafa áhrif á tíðni umröðunar , þ.e. sagnmynd , sögnin sjálf og hljóðkerfisleg þyngd andlaganna : ( 3a ) Umröðun er sjaldgæf í germynd en mun algengari í þolmynd . ( 3b ) Umröðun er misalgeng eftir sögnum , bæði í germynd og þolmynd . ( 3c ) Í umröðun í germynd er beina andlagið léttara en óbeina andlagið í yfir 90% tilvika . Af því sem segir í ( 3c ) leiðir að umröðunardæmi í germynd eru oft þannig að beina andlagið er ( áherslulaust ) fornafn en óbeina andlagið er fullur nafnliður ( sbr. að gera bátinn kláran til að afhenda hann indverska flotanum ) . Dæmi eins og ( 1b ) , þar sem bæði andlögin eru jafnþung , eru því mjög sjaldgæf . Þau þyngdaráhrif sem hér var lýst eru óháð sögnum . Hins vegar er mikill munur á tíðni umröðunar eftir sögnum . Hlutfall umröðunar af heildarfjölda dæma með tveimur andlögum í germynd er t.d. 22,5% með tilkynna , 12,9% með framselja og 9,4% með afhenda en innan við 1% með færa og gefa . Í þolmynd er hlutfallið 63,9% með afhenda , 54,9% með tilkynna og 12,2% með gefa svo dæmi sé tekið . Í fyrirlestrinum verður ræddar hugsanlegar ástæður þess að umröðun er misalgeng eftir sögnum og í því sambandi verður einkum horft til óbeina andlagsins og ólíks hlutverks þess með einstökum sögnum . Bolli Magnússon . 2019 . Ég gaf ambáttina konunginum . Umröðun tveggja andlaga í íslensku . BA-ritgerð í almennum málvísindum , Háskóla Íslands .